Mark Zuckerberg huwa llum rikonoxxut bħala dak li ħoloq din is-sistema li permezz tagħha nfetħu bibien ġodda fid-dinja tal-komunikazzjoni. F'pajjiżna FB (Facebook) sar parti sħiħa mill-ħajja soċjali tagħna. Issib il-preżenza tagħha kullimkien. Kummerċ, kultura, politika, attività soċjali, li trid. Aħna magħqudin ma' diversi oħra fid-dinja mingħajr fruntieri. Għadu fil-wieħed u tletin sena tiegħu, biss nistgħu naqblu li ismu niżżlu diġà qrib dawk bħal Bill Gates u Steve Jobs. Ideat għandu. Wettaq uħud u oħrajn qiegħed jipprova kontra l-kurrenti. Tul dawn l-aħħar xhur sibnih jaqbad għajn il-medja internazzjonali b'saħħa darbtejn. Ftit qabel tmiem is-sena li għaddiet, fit-twelid ta' bintu ħabbar li fis-snin li ġejjin ser jibda jagħti 99% tal-ishma li għandu ġewwa FB, stmati llum madwar 45 biljun dollaru. Kull sena jgħaddi biljun. Fl-istess żmien ħareġ bil-proġett magħruf bħala "Free Basics". Programm li bażikament huwa indirizzat sabiex jagħti aċċess ikbar u aqwa lil iktar bnedmin f'36 pajjiż fejn hemm faqar li jiċħad l-aċċess għall-internet. Inizjattivi li jitolbu żgur attenzjoni. Preżentement, b'mod partikolari, għaddej b'diffikultajiet sabiex jintroduċi dan is-servizz ġewwa l-Indja. Mill-popolazzjoni hemm kwart, 300 miljun, li għandhom aċċess u minn dak li qrajt jidher li sal-2020 dawn il-figuri għandhom jirduppjaw. Għal dan il-bniedem dan huwa żmien huwa twil wisq. L-aċċess għalih għandu jkun ferm iktar rapidu. Imma għall-kuntrarju, l-awtorità Indjana TRAI (Telecom Regulatory Authority of India) din il-ġimgħa ċaħdet il-pakkett li kien qiegħed jipprova jintroduċi mal-kumpannija Reliance Communications. L-argumenti kontra, li ma kinux anqas mingħajr ebda bażi, jidher li kienu marbuta ma' tlett punti: Hu x'inhu, kienu għalija iktar interessanti l-argumenti li Zuckerberg ressaq huwa u jipprova jikkonvinċi lill-pajjiż. Għax meta l-kontroversji jikbru, allura ħafna drabi wieħed mhux biss jiddikjara l-pożizzjoni imma jimmotivaha wkoll. Mingħajr ma wieħed jidħol neċessarjament fil-polemika Indjana jew jekk effettivament FB huwiex l-istrument l-iktar effiċjenti għal dan, però jrid jingħad li għandna naqblu li kull bniedem illum għandu jkollu, mingħajr dubju, dan id-dritt kif ukoll il-mezzi biex iġibu fis-seħħ. Hemm f'dan sejħa lejn dak li huwa llum u dak li ġej għada pitgħada. Pajjiżna fortunatament ilu snin twal jibni politika li tiftaħ dan is-settur. L-investiment li sar kien verament qawwi taħt amministrazzjonijiet Nazzjonalisti, li proprju għax ma għamlu xejn għal ħamsa u għoxrin sena, fetħu beraħ dan is-settur. Dan ilkoll nafu li serva sabiex għandna għodod mill-iktar avvanzati għall-industrija u l-kummerċ li ħolqu iktar postijiet tax-xogħol u ġid għall-ekonomija tagħna. Imma ma kenitx limitata għal dawk li għandhom il-mezzi, imma kienet assigurata għal kulħadd. Il-poplu għandu aċċess qawwi u veloċi għall-internet. U nafu li hawn għandna ferm iktar ugwaljanza diġitali li f'popli u f'pajjiżi oħra ma hemmx. Il-ġenerazzjonijiet il-ġodda qed imissu direttament dan. Iktar qegħdin il-ħin kollu fl-internet jużaw l-istrumenti kollha, fosthom il-FB. Il-komunikazzjoni kibret ferm. Id-dinja politika ppruvat tifhem u, f'ċertu sens, taħkem. Prinċiparjament biex twassal il-messaġġi tagħha. L-aħħar elezzjoni ġenerali tant kien hemm bumbardament qawwi u abbuż tas-sistema li l-effett illum huwa li ħafna qatgħu barra. Iż-żgħażagħ għandhom id-dinja u l-ħajja tagħhom li fiha FB huwa parti integrali. Is-soċjetà ta' qabel naraha li ma tistax tifhem għax għadha kif kienet. Din hija verament sfida ġdida bejn il-ġenerazzjonijiet. Dan jidher iktar u iktar f'kategorija ta' żgħażagħ magħrufa bħala NEET (Not in Education, Employment or Training). Minn domandi li għamilt jidher li hemm ċertu diffikultà biex tidentifika kemm huma u min huma dawk li spiċċaw l-iskola, li la qed jaħdmu, la baqgħu jistudjaw u lanqas daħlu għal xi taħriġ. Jidher li ma' kull sena, kwart ta' dawk li jispiċċaw mill-iskola f'ċertu sens jisparixxu mill-istatistika. Dawn hemm bżonn urġenti li jintlaħqu lura. Mhux biex wieħed imexxihom fejn ma jridux, imma biex jikkomunika l-opportunitajiet u l-iktar li jħajjarhom jibqgħu jitgħallmu. Naf li hemm sforzi mid-Dipartiment tal-Edukazzjoni, sija fuq FB kif ukoll fuq Twitter. Biss, apparti l-fatt li f'mumenti jagħti l-impressjoni li huwa estensjoni politika tal-partit fil-Gvern, ma jidhirx li qed jirnexxi. Hemm bżonn viżjoni u linja ta' ħsieb kompletament differenti minn dak li hemm sabiex naslu għandhom. Pariri diretti minn Zuckerberg ma hemmx bżonn, però użu aqwa tal-mezzi ta' komunikazzjoni li vvinta hemm. Dan għax, ikolli ngħid, iż-żagħżugħ li qiegħed f'din il-kategorija fuq FB taf issibu żgur.
Fuq FB taf issibu żgur.